Učebné osnovy – všeobecná časť

Predmet: Slovenský jazyk a slovenská literatúra

Ročník: piaty

Rozsah vyučovacej hodiny: 4 hodiny týždenne/ 132 hodín ročne

1. Charakteristika predmetu – jeho význam v obsahu vzdelávania.

Vyučovací predmet slovenský jazyk a slovenská literatúra má v systéme nášho školského vzdelávania centrálne postavenie. Kvalitné ovládanie a praktické používanie slovenského jazyka podmieňuje pohotovú, primeranú a kultivovanú komunikáciu jednotlivého používateľa. Slovenčina je štátnym jazyk, teda všetci jej občania bez rozdielu príslušnosti a národnosti majú ju ovládať, aby ju vo svojom bežnom živote vedeli používať.

V oblasti Jazyková komunikácia žiaci nadobúdajú schopnosti, vedomosti, zručnosti a kompetencie k spisovnej podoby slovenského jazyka.

V oblasti Komunikácia a sloh sa žiaci učia vnímať a chápať rozličné informácie, čítať s porozumením, kultivovane písať a na základe počutého alebo čítaného textu verne reprodukovať. Zároveň text analyzovať, vedieť k nemu zaujať svoj vlastný postoj a podľa svojho uváženia daný problém riešiť.

V oblasti Literatúra sa žiaci učia chápať a vnímať literatúru všeobecne, vedia rozlišovať konkrétne literárne druhy a žánre, kompozíciu literárneho diela a jeho štylistikou získavať potrebné jazykové kompetencie. Postupne nadobúdajú čitateľské zručnosti a poznatky, ktoré pozitívne ovplyvňujú ich životné postoje, životnú orientáciu, empatiu, prosociálne správanie, obohacujú ich a zároveň nadobúdajú etické správanie v zásadách ľudskej dôstojnosti a práv človeka.

2.Ciele, predmetové spôsobilosti vychádzajúce z kľúčových spôsobilostí.

Naším cieľom je viesť žiakov k poznaniu a bohatosti jazykových prostriedkov, ktoré sa v našom materinskom jazyku vyskytujú. Zároveň sa budeme snažiť rozvíjať ich komunikačné schopnosti a návyky, aby vedeli v rámci noriem spisovného jazyka písať, správne vyslovovať, aby mali zručnosti v štylizácii príslušnej vety – myšlienky. Budeme sa snažiť viesť žiakov k tomu, aby mali záujem o kvalitnú, nie brakovú literatúru, aby vedeli pozitívne prijímať nielen literatúru, ale aj kultúru s ňou spojenú.

Výchovné a vzdelávacie ciele budeme dosahovať prostredníctvom multikultúrnej výchovy, mediálnej výchovy, osobného a sociálneho rozvoja, environmentálnej a dopravnej výchovy, ochrany života a zdravia, tvorbou projektov a prezentačných zručností, láskou k materinskému jazyku, úctou k histórii vlastného národa a správnymi ľudskými hodnotami.

3.Požiadavky na výstup.

Žiaci po ukončení 5. ročníka budú schopní používať spisovný jazyk nielen v škole, ale aj vo svojom bežnom živote. Budú mať rozšírenejšiu slovnú zásobu, zvládnu samostatne napísať primeraný text, prezentovať ho a pracovať nielen samostatne, ale aj v tímoch. Keďže koncepcia vyučovania slovenského jazyka v 5. ročníku je postavená na báze opakovania a utvrdzovania učiva z 1. stupňa, žiaci sa stotožnia s jazykom, postavia si pevné základy, na ktorých budú budovať ďalej.

4.Metódy a formy práce – stratégie vyučovania.

Na splnenie vytýčených cieľov vyučovania slovenského jazyka je nevyhnutné používať také vyučovacie metódy, aby žiaka neodradili. Slovenský jazyk patrí do skupiny ťažkých jazykov, najmä čo sa týka pravopisnej zložky. Neúspech potom žiakov odrádza. Výberom vhodných metód a foriem práce dá sa tomu vyhnúť. Najväčší dôraz budeme klásť na vlastnú tvorbu jazykových prejavov, zabudneme na encyklopedické vedomosti, budeme pracovať s informáciami, aktívne ich využívať. Celým vyučovacím procesom sa bude prelínať čitateľská gramotnosť, schopnosť argumentovať, vyjadrovať svoj postoj.

5.Učebné zdroje - učebnice, odborná literatúra, odborné časopisy, náučné slovníky, materiálno-technické a didaktické prostriedky a pod..

Slovenský jazyk pre 5. ročník ZŠ s VJM, SPN, 2012 a Pracovný zošit zo slovenského jazyka pre 5. ročník ZŠ s VJM, SPN, 2012. Autorky: Döményová, Pappová, Szetyinszká, Vargová, Alabánová.

Slovenská literatúra pre 5. ročník základnej školy s vyučovacím jazykom maďarským, Slovenské pedagogické nakladateľstvo, 2009. Autorka: PaedDr. Alabánová M., PhD.

6.Hodnotenie predmetu

Kritériá a stratégie hodnotenia: Metodický pokyn MŠ SR č. 22/2011 na hodnotenie žiakov základnej školy s platnosťou od 1.5.2011.

Cieľom hodnotenia vzdelávacích výsledkov žiakov je poskytnúť žiakovi a jeho rodičom spätnú väzbu o tom, ako žiak zvládol danú problematiku, v čom má nedostatky, kde má rezervy, aké sú jeho pokroky. Súčasťou hodnotenia je tiež povzbudenie do ďalšej práce, návod, ako postupovať pri odstraňovaní nedostatkov.

Pri hodnotení a klasifikovaní vychádzame z Metodických pokynov na hodnotenie a klasifikáciu.

Integrovaní žiaci budú hodnotení podľa Metodických pokynov pre hodnotenie a klasifikáciu žiakov so špeciálnymi potrebami v spolupráci so špec. ped. Mgr. Malvínou Bereznayovou alebo so špec. ped. Mgr. IldikóJanics.

Na hodinách využívame nasledovné formy skúšania: frontálne, ústne, skupinové, písomné, cvičenia, diktáty, písomné práce z tematických celkov, projektové práce.

Písomné domáce úlohy zadáme podľa potreby, hodnotíme ich ústne alebo bodmi.

Píšeme 1 sloh – klasifikujeme sloh a pravopis, ústne hodnotíme úpravu.

Previerky a písomné práce sa píšu z tematických celkov.

V každom ročníku píšeme 6 diktátov – klasifikujeme ich nasledovne:

1 → 0 – 4 chyby

2 → 5 – 8 chýb

3 → 9 – 12 chýb

4 → 13 – 16 chýb

5 → 17 a viac chýb

Previerky a písomné práce z tematických celkov klasifikujeme nasledovne:

1 → 100 – 88 %

2 → 87 – 75 %

3 → 74 – 50 %

4 → 49 – 25 %

5 → 24 – 0 %